FOTO'S: Karlien se ontwerper se trourok
JY LEES NOU FOTO'S: Karlien se ontwerper se trourok
Sy is die ontwerper waarna die sterre haas as hulle 'n rok nodig het om op hul beste te lyk. Sy is verantwoordelik vir Karlien van Jaarsveld se pragtige rok vir haar troue met Derick Hougaard. En nou het Anél Botha 'n droomrok vir háár eie troue ontwerp.
Dit was deur Annatjie wat Karlien van Jaarsveld vir Anél ontmoet het, toe sy saam met Annatjie gegaan het om 'n rok te laat pas. Nadat Anél 'n paar keer vir Karlien rokke vir groot geleenthede ontwerp het, het sy haar ook gevra om seker die belangrikste rok te maak wat sy ooit gaan dra: haar trourok!
"Ek geniet dit om saam met Karlien te werk, want sy is redelik waaghalsig! Sy kan goed visualiseer en sy vra altyd my opinie oor haar skoene en bykomstighede. Sy het 'n fantastiese sense of style!"
Maar op 30 Maart vanjaar was dit Anél se beurt om na die kansel te stap. Sy het op Zorgvliet net buite Stellenbosch met Graham Calver getrou. Custo Photo is verantwoordelik vir die pragtige foto's:
Dit was vir my baie maklik om die eerste rok te ontwerp (ek het 2 rokke gehad). Die tweede rok was 'n nagmerrie! Dit moes 'n mooier rok wees as die eerste ... mooi in 'n ander sin. Ek het na die snit en afwerking van 'n ou gunsteling van my gekyk en omdat ons tema Gatsby-geïnspireerd was, móés ek volstruisvere hê...
Daar het ewe skielik 'n reenboog in die vallei verskyn... Dit was daar totdat ons diens verby was en lank ná ons begin foto's neem het!
Onder die bekende gaste was Heinz en Aletté-Johanni Winckler (BO) wat in die kerk die lofprysing gelei het en Riana Nel (ONDER) wat vir Anél in die kerk gesing het.